**DR vil undersøge dokumentar**

 Ritzau i *Sjællandske Medier* d. 14. februar 2025

Danmark: DR fremlagde torsdag et dokument, som beskriver processen bag dokumentaren "Grønlands Hvide Guld", som har fået kritik for dens formidling af en milliardomsætning fra en kryolitmine i Grønland.

Det skriver DR i en pressemeddelelse.

Nyhedsdirektør Sandy French siger i pressemeddelelsen, at intentionen med dokumentaren har været, at det skulle skabe debat om Danmark og Grønlands historiske relation.

- Dog må jeg desværre også konstatere, at en stor del af den debat, der er opstået de seneste dage, har handlet om DR's rolle og formidlingen af de økonomiestimater, der fremlægges og diskuteres blandt eksperter i dokumentaren, siger hun.

Det ærgrer hun sig over, lyder det.

I dokumentaren hævdes det, at Danmark har haft en omsætning på op imod 400 milliarder kroner på en kryolitmine i Grønland i nutidskroner.

Kritikere mener, at det i dokumentaren fremstår som om, at det er Danmarks afkast på minen - altså hvad der er tjent.

DR har selv fremhævet, at tallet ikke er "et entydigt facit".

Man kan læse dokumentet om processen på DR.dk, lyder det.

DR vil også igangsætte en grundig gennemgang af processen bag de eksternt producerede dokumentarer.

Det sker med henblik på fremtidig læring, skriver DR.

Undersøgelsen skal være færdig i løbet af februar.

DR skriver også, at man fortsat vil favne kritikere i sin dækning. Der er blandt andet planlagt et særafsnit af "Debatten", som vil gå kritisk til dokumentaren, lyder det.

/Ritzau/